Strămutarea procesului în care este judecat Vlad Pascu, șoferul drogat care anul trecut a accidentat mortal doi tineri şi a rănit alţi trei, a fost solicitată Curţii de Apel Constanţa de către procurorii Parchetului de pe lângă Judecătoria Mangalia.
Solicitarea a fost înregistrată marți pe rolul Curţii de Apel Constanţa, iar termenul la care instanța se va pronunța este stabilit pentru data de 2 aprilie, conform portalului instanţelor de judecată.
Foto: Inquam Photos / Octav Ganea
Vlad Pascu și-a recunoscut faptele în faţa instanţei de la Judecătoria Mangalia la termenul din data de 14 martie al procesului, oferindu-i astfel posibilitatea de a beneficia de reducerea pedepsei. El nu a fost în sala de judecată, dar a participat prin intermediul sistemului online.
O cerere de schimbare a încadrării juridice, din ucidere din culpă în omor calificat, a fost depusă de unul dintre avocații familiilor îndoliate. De asemenea, recuzarea judecătoarei care se ocupă de caz a fost respinsă, după ce părinții celor doi tineri decedați au solicitat acest lucru.
A fost stabilit un nou termen de judecată
Noul termen de judecată a fost stabilit de instanță pentru data de 4 aprilie, ora 10:00.
Primul termen pe fond în acest dosar a fost pe 22 februarie. Cauza a fost amânată în condiţiile în care, potrivit avocatului Adrian Cuculis, care reprezintă familia tinerei moarte în accidentul rutier, unul dintre avocaţii lui Pascu s-a retras din dosar, iar cel de-al doilea a anunţat că nu poate participa la termenul din 22 februarie pentru că este la o acţiune de protest alături de colegi din Baroul Bucureşti.
Foto: Inquam Photos / Octav Ganea
Procurorii Parchetului de pe lângă Judecătoria Mangalia au anunțat pe data de 11 octombrie 2023 că Vlad Pascu a fost trimis în judecată, în stare de arest preventiv, pentru comiterea infracţiunilor de ucidere din culpă, vătămare corporală din culpă, conducerea unui vehicul sub influenţa alcoolului sau a altor substanţe şi părăsirea locului accidentului.
"În sarcina inculpatului s-a reţinut că, în dimineaţa zilei de 19.08.2023, a condus pe drumurile publice un autovehicul, sub influenţa substanţelor psihoactive, iar, la intrare în localitatea 2 Mai, a acroşat un grup de persoane care se deplasau pe marginea drumului. În urma impactului, a rezultat decesul numiţilor O.A.S. (21 ani) şi D.R.M. (20 ani), precum şi vătămarea corporală a numiţilor B.D.D. (18 ani), C.V.A. (20 ani) şi I.C.I. (20 ani). De asemenea, se reţine că, după producerea accidentului, inculpatul a părăsit locul accidentului", au transmis la acea dată procurorii, conform Agerpres.
Fiți la curent cu ultimele noutăți. Urmăriți DCNews și pe Google News